Eesti jalgpalli tšempionaadi põnev lõppmäng ristiti „võitluseks miljoni euro nimel”. Nõmme Kalju teenis võitjana õiguse osaleda Meistrite liigas ja saab tänu sellele uude eelarvesse peaaegu seitsmekohalise summa sisse kirjutada. Võrkpallis on olukord absoluutselt vastupidine, tegu on justkui nõiaringiga – mida kaugemale sa jõuad, seda rohkem peale maksad. Auhinnarahast võivad unistada vaid Meistrite liigas kõrgele kohale jõudvad võistkonnad, Challenge Cupil ja CEV Cupil mammonat ei jaotata.
Uurisime homme Challenge Cupi eelringi kordusmängus Taani klubi Gentofte vastu edasipääsu eest võitlema mineva Saaremaa VK tegevjuhilt Hannes Sepalt, kuidas siis sellega rahaga täpselt lood on.
Hannes, kui palju läheb üks eurosarja voor klubile maksma?
Sõltub, kui kaugele sõitma peab. Meil läks loosiga suhteliselt hästi, Taani lennupiletid ei ole väga kallid. Täpset numbrit ma veel ei tea, aga kui panna kodu- ja võõrsilmängu kõik kulud kokku, siis suurusjärk jääb 10 000 – 17 000 euro vahele, sõltuvalt sellest, kuhu reisima pead.
Kuidas klubid eelarvet kokku panevad, kui eurosarja kulu sõltub sellest, kui kaugele sa jõuad?
Eks alati peab eelarves olema ettenägematute kulude rida. Ja kui saad mõne sponsoriga sellise diili, et mida kaugemale eurosarjas jõuad, seda suurem on sponsorluse summa, siis on võimalik sellega hakkama saada. Siis mängimata midagi ei jää. Aga järgmises ringis, kui meie peaksime sinna jõudma, tuleks juba selline pähkel vastu, et nende kuludega saame me hakkama. Eks see kallis on. Kokkuvõttes mõtledki: mängime-mängime ja raha läheb muudkui välja. Selle asemel, et see raha kahe vooruga ära kulutada, oleks võinud endale osta Eesti liiga kõige kõvema ründaja. Samas jälle – mille jaoks me üldse mängime, kui me kõrgemas ja paremas sarjas mängida ei taha?
Välismängijate ja ka Eesti mängijate puhul mõjub motiveerivalt, kui ütled neile, et mängid eurosarja kaasa. See võib teatud juhtudel nende otsuseid mõjutada. Välismaale mängima pääsemiseks võib piisata ühest heast mängust. Kui saaksime näiteks Challenge Cupil teise ringi ja Rauno Tamme kasutegur oleks Poitiers’i vastu +15, oleks tal kindlasti oluliselt suuremad võimalused pääseda Prantsusmaale pallima.